钦定古今图书集成/明伦汇编/氏族典/第236卷 > 张缵〈从伯弘籍〉
## 钦定古今图书集成/明伦汇编/氏族典/第236卷 > 张缵〈从伯弘籍〉

按《梁书张缅传》：“缵字伯绪，缅第三弟也，出后从伯弘
籍。弘籍，高祖舅也。梁初，赠廷尉卿。缵年十一，尚高祖
第四女富阳公主，拜驸马都尉，封利亭侯，召补国子
生，起家秘书郎，时年十七，身长七尺四寸，眉目”朗，
神彩爽发，高祖异之，尝曰：“张壮武云‘后八叶有逮吾
者，其此子乎’！”迁太子舍人，转洗马，中舍人，并掌管记。
缵与琅邪王锡齐名。普通初，魏遣刘善明请和，求识
缵，缵时年二十三，善明见而嗟服。累迁太尉谘议参
军，尚书吏部郎，俄为长史，兼侍中。大通元年，出为宁
远华容公长史，行琅邪彭城二郡国事。二年，仍迁华
容公北中郎长史、南兰陵太守，加贞威将军，行府州
事。三年，入为度支尚书，母忧去职，服阕，出为吴兴太
守。大同三年，征为吏部尚书。九年，迁宣惠将军、丹阳
尹，未拜，改为使持节、都督湘桂东宁三州诸军事、湘
州刺史。在政四年，州境大安。太清二年，征为领军，俄
改授使持节、都督雍梁北秦东益郢州之竟陵司州
之随郡诸军事、平北将军、宁蛮校尉。后岳阳王察执
缵害之，时年五十一。元帝承制，谥简宪公。缵著《鸿宝》
一百卷，文集二十卷。